Sammy McIlroy

**Sammy McIlroy**, fullt namn **Samuel Baxter McIlroy**, () er ein nordirsk tidlegare fotballspelar som spelte på Manchester United frå 1971 til -82. Midtbanespelaren var i 1977 med om å vinne FA-cupen.

## Karriere
### Klubbspel
McIlroy fekk sin ligadebut 9. november 1971 mot byrivalen Manchester City på bortebana Maine Road. Framfor fullsette tribunar, 63&nbsp;366 tilskodarar, skåra han Uniteds fyrste mål og la opp til det siste i ein kamp som enda 3–3. Resten av sesongen vart han ofte nytta som innbytar og skåra i alt fire ligamål. Ei bilulykke i januar 1973 gjorde at McIlroy gjekk skadd i fleire månader. 1973/74-sesongen var han med då Manchester United rykte ned i 2. divisjon. Sesongen etter var han ein nøkkelspelar på eit United-mannskapet som gjekk til topps i divisjonen.

Både i 1976, 1977 og 1979 deltok McIlroy i finalen FA-cupen. I mai 1976 tapte Manchester United overraskande 0-1 mot Southampton FC, eit lag som nett hadde bokført nedrykk frå topp-divisjonen. Året etter vann Manchester United FA-cupfinalen på Wembley stadion i London med 2-1 over Liverpool FC. Knappe to år seinare, den 12. mai 1979, var Arsenal FC finalemotstandar på Wembley. Her utlikna McIlroy til 2-2 tre minuttar før ordinær tid ute. Arsenal svarte omgåande og sikra seg pokalen med ei skåring av Alan Sunderland.

Då Bryan Robson, Englands beste fotballspelar i fyrste halvdel av 1980-åra, vart Manchester United-spelar i 1981, hamna McIlroy på innbytarbenken. I februar 1982 vart dermed McIlroy overført til Stoke City mot £350&nbsp;000, ein rekordhøg sum for Stoke. Etter Stoke rykte ned frå toppdivisjonen i 1985, var McIlroy ein sesong i Manchester City og 1986-89 i Bury-drakt. Han avslutta med nokre sesongar i Preston North End og i Northwich, før han la vekk fotballskorne i 1993.

### Landslagsspel
McIlroy var berre 17 år og 198 dagar gammal, då han, 16. februar 1972, med trøye nr 10, fyrste gongen stilte opp for Nord-Irland. Noko som gjorde han til den tredje yngste britiske landslagsspelaren nokon gong. I åra fram til og med 15. oktober 1986 deltok han 88 landskampar. Han skåra fem mål på landslaget, det fyrste kom då Nord-Irland sjokkopna og leia 2-0 over Noreg etter 5 minuttars spel. Kampen, som gjaldt EM-kvalifisering, fann stad i Belfast den 29. september 1975, og var returoppgjeret etter Noreg på heimebane slo Nord-Irland 2-1 på Ullevål stadion i Oslo i september 1974, der også McIlroy var med. Han deltok i alle fem kampane då Nord-Irland gjorde ein god figur under Fotball-VM 1982. McIlroy var lagkaptein for Nord-Irland i 18 kampar, mellom anna under VM i fotball 1986. Både i 1979 og 1984 spelte han alle tre kampane då Nord-Irland vann det britiske landslagmeisterskapen. I 1984-meisterskapen skåra han det andre målet i oppgjeret mot Skottland, kampen enda med 2-0 til Nord-Irland, eit mål som faktisk avgjorde turneringa ettersom alle fire laga enda opp med ein siger, ein uavgjort og eit tap.

### Merittar
*Vinnar av FA-cupen:1977 med Manchester United
*Tap i FA-cupen:1976 og 1979 med Manchester United
*Britisk meister: 1979 og 1984: for Nord-Irland

## Kjelder

*eu-football
**Denne artikkelen bygger på «[[:en:Sammy McIlroy|Sammy McIlroy]]» frå ,  den 16. februar 2019.*